Új délibáb
Tiszaháton, faluvégen járok.
Déli csöndben
Ringatnak a falusi ábrándok.

Be jó volna jegenyefa lenni,
Déli csöndben
Faluvégen álmosan pihenni!

Gondolkozom elveszett nótákon.
Déli csöndben
Magam vagyok talán a világon?

De a végén e halott világnak
Déli csöndben
Délibáb rak tornyokat, csodákat.

Boldog béke! Béke veled máris,
Déli csöndben
Délibáb hí,
Csodaváros, talán maga Párizs?
Versek